I 1970'erne blev daværende nationalbankdirektør Erik Hoffmeyer ufrivilligt genstand for en vittighed. Det hed sig, at havde man ikke set bankdirektøren en søndag eftermiddag, var han nok i gang med at devaluere den danske krone.

»Ohh, der var altid gang i kronen«, klukker den 90-årige Hoffmeyer.

Nu - mere end 30 år senere - er der igen virak om den danske valuta. Efter at Schweiz i forrige måned valgte at slippe sin franc fri, har verdens investorer rettet blikket mod den danske valuta i håbet om at score en solid gevinst, i fald den danske nationalbank ville følge trop og kaste fastkurspolitikken over bord med en markant kursstigning til følge.